Lymbersko aglōmeracyjo (, "lwiwśka ahłomeracija") – mōnocyntryczno aglōmeracyjo ze głōwnym ôstrzodkym we Lymbergu, ze populacyjōm przez milijōn ludzi. Nojwiynkszo aglōmeracyjo na zachodzie Ukrajiny. Historyjo. Lymbersko aglōmeracyjo je jednōm za nojwiynkszych i nojstarszych we Ukrajinie. Jeji głōwny ôstrzodek bōł dugo nojwiynkszym ukrajińskim miastym. Miastowo aglōmeracyjo yntlich sformowała sie we 70. rokach XIX storoczo, kej szkirz gibkigo ekōnōmicznego rozwoju liczba miyszkańcōw Lymberga a bliskich zurbanizowanych miejscowości przekroczōła 100 tauzynōw.   Sōm Lymberg zwiynkszoł swoje terytorium ôsobliwie gibko za sowiecki czas. Miyndzy 50. a 70. rokami do miasta przikuplowali take wsie jak Lysynycze, Kotelnyki, Bondarōwka, Bohdanōwka, Hory, Kamianka, Nowe Zbojiszcza, Kołonija, Hołosōwka, Sknyliwek , Pidsyhnōwka, Sychōw, Stare Zbojiszcza, Welyke Krywczyce, Małe Krywczyce, Biłohorszcza. Rozwōj Lymberga wytworził tyż wele niego urbanizowanu zōna, co ôgarnyła moc miejscowości wele niego, zaczyno sie zwiynkszaniy tyż miast–satelitōw, nowiynkszym z jakich bōły Wynnyki, kere rozwijały sie jak ôstrzodek industryje (do przikładu fōngowoł tam tabaczny werk). We Dublanach pobudowana bōło Lymberski Agrarny Uniwersytet, a we Brychowyczach rozwinyła sie rekracyjo, utworzōno bōło pora sanatoriōw. We 80. rokach XX storoczo ludność aglōmeracyje przekroczōła milijōn. Po ôzpadzie SSSR szło zauobserwować dymograficzny kryzys, ale ôd poczōntku XXI storoczo liczba miyszkańcōw zaś zaczła rōś.